ইডেনে আইপিএলের প্রথম ম্যাচ! যাতায়াতে করতে কালঘাম ছুটবে নিত্য যাত্রীদের

নিজস্ব সংবাদদাতা: শনিবার ঘরের মাঠ থেকে শুরু হতে চলেছে কলকাতার নাইট রাইডার্সের (Kolkata Knight Riders) আইপিএল (IPL 2025) অভিযান। এদিন চ্যাম্পিয়ন দলের হোমগ্রাউন্ডে উদ্বোধনী ম্যাচ। প্রথম ম্যাচেই প্রতিপক্ষ রয়্যাল চ্যালেঞ্জার্স বেঙ্গালুরু। শুক্রবার বিকেলে ইডেনে সবুজ গালিচায় চূড়ান্ত প্রস্তুতি সারতে নামলেও, শেষ করতে পারেনি। মাত্র এক ঘণ্টার মধ্যে প্রস্তুতি ম্যাচ মুলতুবি হল কালবৈশাখীর দরুন। শনিবারও ভিলেন হতে পারে বৃষ্টি। তবে বৃষ্টি থামার পর খেলা ফের শুরু হওয়ার সম্ভবনা থাকবে। ইডেনে আইপিএল ম্যাচকে কেন্দ্র করে নিয়ন্ত্রণ করা হয়েছে যান চলাচল।

আরও পড়ুন: ইডেন চত্বরে ত্রি-স্তরীয় নিরাপত্তা, মোতায়েন ৩০০০ পুলিশ

কলকাতা পুলিশ সূত্রে খবর, ইডেনে আইপিএলের দরুণ বন্ধ থাকবে একাধিক রাস্তা। ইডেনে ম্যাচ হলে নিরাপত্তাজনিত কারণে কলকাতার বেশ কিছু রাস্তায় যান চলাচল নিয়ন্ত্রণ করা হয়। কলকাতা পুলিশের পক্ষ থেকে জানানো হয়েছে ম্যাচের দিনগুলি ভারী পণ্যবাহী গাড়ি চলাচল নিষিদ্ধ থাকবে ইডেনের কাছাকাছি রাস্তায়। ইডেন গার্ডেন ও ময়দান এলাকায় পণ্যবাহী গাড়িতে লাগাম দেওয়া হয়েছে। এক বিবৃতিতে জানানো হয়েছে, শনিবার বিকেলে কিংস ওয়ে, অকল্যান্ড রোড, স্ট্র্যান্ড রোড, রেড রোড, মেয়ো রোড এবং আরআর অ্যাভিনিউতে ট্র্যাফিক নিয়ন্ত্রণ করা হবে। উল্লেখ্য, শনিবার আইপিএলের উদ্বোধনী অনুষ্ঠানে চাঁদের হাট। শুক্রবার রাতে কলকাতায় এসেছেন কিং খান। তাঁকে দেখতেই মাতোয়ারা ক্রিকেটপ্রেমী কলকাতাবাসী।